[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 1.10.2010

COM(2010) 530 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/026 NL/Noord Holland και Utrecht, κλάδος 18, Κάτω Χώρες)

ΑΙΤΙΟΛΟΓΙΚΗ ΕΚΘΕΣΗ

Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέχρι το ποσό των 500 εκατομμυρίων ευρώ ετησίως, πέραν και επιπλέον των σχετικών κονδυλίων του δημοσιονομικού πλαισίου.

Οι κανόνες χορήγησης των συνεισφορών του ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 30 Δεκεμβρίου 2009 οι Κάτω Χώρες υπέβαλαν την αίτηση EGF/2009/026 NL/Noord Holland και Utrecht, κλάδος 18, και ζήτησαν χρηματοδοτική συνεισφορά από το ΕΤΠ λόγω απολύσεων σε 79 επιχειρήσεις που υπάγονται στον κλάδο 18 της NACE αναθ. 2 (Εκτυπώσεις και αναπαραγωγή προεγγεγραμμένων μέσων)[3] και δραστηριοποιούνται στις δύο όμορες περιφέρειες NUTS II Noord Holland (NL32) και Utrecht (NL31) στις Κάτω Χώρες.

Η αίτηση εντάσσεται σε μια δέσμη έξι αλληλένδετων αιτήσεων, που αφορούν, στο σύνολό τους, απολύσεις σε οκτώ διαφορετικές περιφέρειες NUTS II των Κάτω Χωρών σε επιχειρήσεις του τομέα των γραφικών τεχνών, οι δραστηριότητες των οποίων κατατάσσονται σε δύο διαφορετικούς κλάδους της NACE αναθ. 2, και συγκεκριμένα στον κλάδο 18 (Εκτυπώσεις και αναπαραγωγή προεγγεγραμμένων μέσων) και στον κλάδο 58 (Εκδοτικές δραστηριότητες).

Έπειτα από ενδελεχή εξέταση της αίτησης, η Επιτροπή κατέληξε στο συμπέρασμα, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς που προβλέπονται από τον εν λόγω κανονισμό.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Κύρια στοιχεία:

Αριθ. αναφοράς ΕΤΠ EGF/2009/026

Κράτος μέλος Κάτω Χώρες

Άρθρο 2 στοιχείο β)

Σχετικές επιχειρήσεις 79

Περιφέρειες NUTS IΙ Noord Holland (NL32) και Utrecht (NL31)

NACE αναθ. 2, κλάδος 18 (Εκτυπώσεις και αναπαραγωγή προεγγεγραμμένων μέσων)

Περίοδος αναφοράς 1/4/2009 έως 29/12/2009

Ημερομηνία έναρξης των εξατομικευμένων υπηρεσιών 1/4/2009

Ημερομηνία υποβολής της αίτησης 30/12/2009

Απολύσεις στη διάρκεια της περιόδου αναφοράς: 720

Απολυμένοι εργαζόμενοι για τους οποίους ζητείται υποστήριξη 720

Εξατομικευμένες υπηρεσίες: προϋπολογισμός σε ευρώ 3 347 631

Δαπάνες για τη χρήση του ΕΤΠ[4]: προϋπολογισμός σε ευρώ 139 485

Ποσοστό (%) δαπανών για τη χρήση του ΕΤΠ 4,2 %

Συνολικός προϋπολογισμός σε ευρώ 3 487 116

Συνεισφορά του ΕΤΠ σε ευρώ (65 %) 2 266 625

1. Η αίτηση υποβλήθηκε στην Επιτροπή στις 30 Δεκεμβρίου 2009 και συμπληρώθηκε με πρόσθετα στοιχεία για το διάστημα έως τις 6 Μαΐου 2010.

2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο β) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης

3. Οι Κάτω Χώρες, για να αποδείξουν τη σύνδεση μεταξύ των απολύσεων και της παγκόσμιας χρηματοπιστωτικής και οικονομικής κρίσης, ισχυρίζονται ότι η οικονομική κρίση οδήγησε σε σημαντική μείωση της ζήτησης στον κλάδο των εκτυπώσεων και των εκδόσεων. Οι παραγγελίες άλλων οικονομικών τομέων για έντυπο διαφημιστικό υλικό, που αντιπροσωπεύει το 35 % του συνολικού κύκλου εργασιών του κλάδου εκτυπώσεων και εκδόσεων, μειώθηκαν κατά 5,6 % μεταξύ του 2008 και του 2009 λόγω της μείωσης που επέφερε η οικονομική κρίση στους προϋπολογισμούς για δραστηριότητες διαφήμισης και προβολής σε μέσα μαζικής επικοινωνίας. Η αίτηση αναφέρει διάφορα παραδείγματα. Στον κατασκευαστικό τομέα ο προϋπολογισμός για δραστηριότητες ενημέρωσης και διαφήμισης μειώθηκε κατά 36,8 % από την έναρξη της κρίσης, στον χρηματοπιστωτικό τομέα κατά 33,3 % και στον τομέα των ηλεκτρονικών ειδών ευρείας κατανάλωσης κατά 30,6 %. Επιπλέον, η οικονομική κρίση είχε αρνητικές επιπτώσεις και στη ζήτηση για διάφορα είδη έντυπων μέσων μαζικής επικοινωνίας: τους πρώτους έξι μήνες του 2009 η ζήτηση για περιοδικά γενικής ύλης μειώθηκε κατά 18,2 %, για εφημερίδες κατά 7,5 %, για εμπορικές εφημερίδες που διανέμονται δωρεάν κατά 16,4 % και για επαγγελματικά περιοδικά κατά 16,5 % σε σύγκριση με την ίδια περίοδο του 2008.

Απόδειξη του αριθμού των απολύσεων και συμμόρφωση με τα κριτήρια του άρθρου 2 στοιχείο β)

4. Οι Κάτω Χώρες υπέβαλαν την αίτηση αυτή με βάση το κριτήριο παρέμβασης του άρθρου 2 στοιχείο β) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα εννέα μηνών σε επιχειρήσεις που υπάγονται στον ίδιο κλάδο της NACE αναθ. 2 και δραστηριοποιούνται σε μία περιφέρεια ή σε δύο όμορες περιφέρειες επιπέδου NUTS II σε ένα κράτος μέλος.

5. Στην αίτηση γίνεται λόγος για 720 απολύσεις, κατά την περίοδο των εννέα μηνών από την 1η Απριλίου 2009 έως τις 29 Δεκεμβρίου 2009, σε 79 επιχειρήσεις που υπάγονται στον ίδιο κλάδο της NACE αναθ. 2 και εδρεύουν όλες στις όμορες περιφέρειες NUTS II Noord Holland (NL32) και Utrecht (NL31). Εξήντα δύο απολύσεις υπολογίστηκαν σύμφωνα με την πρώτη περίπτωση και 658 απολύσεις σύμφωνα με τη δεύτερη περίπτωση του άρθρου 2 δεύτερο εδάφιο του κανονισμού (ΕΚ) αριθ. 1927/2006.

Εξήγηση της απρόβλεπτης φύσης των απολύσεων

6. Οι ολλανδικές αρχές υποστηρίζουν ότι η χρηματοπιστωτική και οικονομική κρίση και ο αντίκτυπός της στον τομέα ήταν αδύνατον να προβλεφθούν. Στην αίτηση αναφέρεται ότι, πριν από την κρίση, ο κλάδος των εκδόσεων και των εκτυπώσεων στις Κάτω Χώρες είχε υποβληθεί σε μια δαπανηρή διαδικασία αναδιάρθρωσης, για να παραμείνει τεχνικά ανταγωνιστικός με επιχειρήσεις εγκατεστημένες εκτός της Ευρωπαϊκής Ένωσης, και ιδίως στην Τουρκία, την Κίνα και την Ινδία. Ο κλάδος μετασχηματίστηκε από κλάδο που βασιζόταν στη ζήτηση σε κλάδο που βασίζεται στην προσφορά. Με την τρέχουσα κρίση υπάρχει κίνδυνος να εξανεμιστούν τα οφέλη που ελπίζεται να προκύψουν από τις μεγάλες επενδύσεις και τις προσπάθειες που έκανε ο κλάδος.

Προσδιορισμός των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση

7. Στην αίτηση γίνεται λόγος για συνολικά 720 απολύσεις στις παρακάτω 79 επιχειρήσεις και ζητείται ενίσχυση για όλους τους απολυθέντες εργαζομένους.

Επιχειρήσεις και αριθμός απολυμένων |

Boom & Van Ketel Grafimedia BV, Haarlem | 7 | Van Tongeren BV, Haarlem | 5 |

Cards & Cards, Haarlem | 2 | Avd Internet Services BV, Heemskerk | 1 |

Crown Specilaity Packaging BV, Hoorn | 10 | Beijlsmit Prepress BV, Purmerend | 3 |

Drij Keizer en Van Straten, Edam | 1 | Beijlsmit Prepress BV, Purmerend | 2 |

Drukkerij Brummelkamp BV, Hoofddorp | 3 | Boekbinderij Meeuwis & Zn BV, Amsterdam Zuidoost | 1 |

Drukkerij Dijkman BV, Diemen | 14 | Drukgoed BV, Amsterdam | 2 |

Drukkerij Excelsior Haarlem BV, Haarlem | 6 | Drukkerij Kwak & Vandaalen & Ronda, Zaandam | 1 |

Drukkerij Mart SpruijtBV, Amsterdam | 5 | Jurriaans Lindebaum Grafimedia BV, Amsterdam Zuidoost | 7 |

Drukkerij Stuba, Wormerveer | 2 | Megaset design BV, Aalsmeer | 9 |

Grafinoord BV, Krommenie | 6 | Multicopy H. Ambachtsheer BV, Hilversum | 2 |

Grafisch Centrum Cornegge BV, Velserbroek | 3 | Noordhoek Offset BV, Aalsmeer | 1 |

Offsetkopie BV, Hoofddorp | 1 | Pantheon Drukkers, Velsen-Noord | 1 |

P. Vlaar & Zonen BV, Krommenie | 8 | Point Seven BV, Nieuw-Vennep | 12 |

Projectcolor BV, Hoofddorp | 2 | Printshop De Koog BV, Purmerend | 1 |

Safe Print BV, Heerhugowaard | 1 | Rosier Grafimedia BV,Grootebroek | 1 |

Speciaal Etserij Schuts BV, Amsterdam | 4 | Central Station BV Thieme Groep, Amersfoort | 6 |

Stadsdrukkerij Amsterdam, Amsterdam | 11 | Drukkerij & Uitg. G. van Dijk BV, Breukelen | 6 |

Drukkerij Uitg. Idema BV, Medemblik, | 4 | Drukkerij De Bunschoter BV, Bunschoten | 1 |

Renro Brinckman BV, Uithoorn | 1 | Drukkerij Grammé, Amersforrt | 1 |

Drukkerij Moria BV, Hilversum | 2 | Drukkeij Wilco BV, Amersfoort | 10 |

Thieme Amsterdam, Amsterdam | 1 | Leeuw Industrie + Diensten BV, Ijsselstein | 7 |

Thieme Print 4U Amsterdam, Amsterdam | 9 | PC Ijsselstein BV Thieme Groep, Ijsselstein | 4 |

Area 48 B.V.I.O, Amsterdam | 1 | Pfaff grafische Bindwerken, Woerden | 4 |

Drukkerij De Beste V.O.F, Amsterdam | 3 | Roto Smeets groep, Utrecht | 234 |

Drukkerij Koenders & Van Steyn BV, Badhoevedorp | 10 | Zeefdruk-Reclame Kunder, Twello | 1 |

Drukkeij Over de Linden/Posthuma BV, Enkhuizen | 24 | Drukkerij Cunera BV, Rhenen | 2 |

Drukkerij Van Den Bogaard Uitgeest BV, Uitgeest | 7 | Verweij Communicasa Groep BV, Mijdrecht | 21 |

Drukkeij Fokker BV, Amsterdam | 4 | Wifac BV, Mijdrecht | 16 |

DSB Bank N.V, Wognum | 1 | Drukkerij USP BV, Utrecht | 7 |

Hollandia Media Groep BV, Heerhugowaard | 6 | Drukkerij Jansen & Van Driel, Groenekan | 6 |

Hollandia Media Productions BV, Heerhugowaard | 7 | Flexpoint BV H/O-Oosterbeek Sport & Prijzen, Bunschoten-Spakenburg | 1 |

Hollandia Print services BV, Heerhugowaard | 5 | Peha label BV, Houten | 24 |

Hollandia Printing BV, Heerhugowaard | 76 | Repro Lageweide BVIO, Utrecht | 5 |

Markus CTP BV, Amsterdam | 5 | Alrec Sign en Display BV, Mijdrecht | 10 |

Multiforms BV, Heerhugowaard | 1 | De Heer J H Riepe H/O De Eeemdal, Soest | 1 |

NB De Burght Zeefdrukkers BV, Zwanenburg | 5 | Handelsonderneming en Binderij De L, Utrecht | 1 |

Printing & Advertising Heerhugowaard BV, Heerhugowaard | 5 | Libertas grafische Communicatie BV, Bunnik | 3 |

Rotatiedrukkerij Voorburgwal BV, Amsterdam | 5 | Lsc Litho Service Combinatie BV, Amersfoort | 1 |

T & M Designgroup BV, Hilversum | 9 | Drukkerij Zaandam (Thiemegroep), Utrecht | 10 |

VOF Perspective, Grootebroek | 12 |

Σύνολο επιχειρήσεων: 79 | Σύνολο απολυμένων: 720 |

8. Η κατανομή των εργαζομένων για τους οποίους ζητείται ενίσχυση έχει ως εξής:

Κατηγορία Αριθμός Ποσοστό

Άνδρες 468 65

Γυναίκες 252 35

Πολίτες της ΕΕ 677 94

Μη υπήκοοι ΕΕ 43 6

15 έως 24 ετών 130 18

25 έως 54 ετών 396 55

55 έως 64 ετών 180 25

Άνω των 65 ετών 14 2

Στις ανωτέρω κατηγορίες υπάρχουν 29 εργαζόμενοι (4 %) με μακροχρόνιο πρόβλημα υγείας ή με αναπηρία.

9. Από πλευράς επαγγελματικών κατηγοριών, η κατανομή έχει ως εξής:

Κατηγορία Αριθμός Ποσοστό

Διευθυντικά στελέχη 50 7

Επαγγελματίες 144 20

Τεχνικοί 151 21

Υπάλληλοι γραφείου 86 12

Υπάλληλοι εξυπηρέτησης πελατών και πωλητές 86 12

Χειριστές εγκαταστάσεων και μηχανών και

εργάτες συναρμολόγησης 202 28

10. Σύμφωνα με το άρθρο 7 του κανονισμού (ΕΚ) αριθ. 1927/2006, οι Κάτω Χώρες διαβεβαίωσαν ότι εφαρμόστηκε πολιτική ισότητας μεταξύ γυναικών και ανδρών και ότι τηρήθηκε η αρχή της απαγόρευσης των διακρίσεων, πράγμα που θα εξακολουθήσει να γίνεται και κατά τα διάφορα στάδια της παρέμβασης του ΕΤΠ, ιδίως όσον αφορά την πρόσβαση στο εν λόγω Ταμείο.

Περιγραφή της θιγόμενης περιοχής, των αρχών και των σχετικών παραγόντων της

11. Η γεωγραφική περιοχή την οποία αφορά η αίτηση καλύπτει τις επαρχίες Noord Holland και Utrecht. Και οι δύο επαρχίες ανήκουν στη Randstad, την πιο πυκνοκατοικημένη περιοχή των Κάτω Χωρών. Η επαρχία Noord Holland έχει ήδη πληγεί από τις απολύσεις που καλύπτονται από την αίτηση EGF/2009/024 NL/κλάδος 58 Noord Holland και Zuid Holland, η οποία αφορά τις εκδοτικές δραστηριότητες (κλάδος 58 της NACE αναθ. 2) του κλάδου των γραφικών τεχνών.

12. Οι κύριες αρχές στον σχετικό τομέα είναι το Υπουργείο Κοινωνικών Υποθέσεων και το Ταμείο Κατάρτισης για τον τομέα των γραφικών τεχνών και των μέσων μαζικής επικοινωνίας (A&O Fonds Grafimedia), με εντολή του Γνωμοδοτικού Συμβουλίου του τομέα των γραφικών τεχνών και των μέσων μαζικής επικοινωνίας. Άλλοι εμπλεκόμενοι φορείς είναι το Ινστιτούτο Δημιουργικής Βιομηχανίας (GOC), ο δημόσιος φορέας που είναι υπεύθυνος για τα επιδόματα (UWV werkbedrijf), τα κέντρα κινητικότητας UWV για τις περιοχές Amsterdam, Zaanstreek, Utrecht/Flevoland, ο οργανισμός που είναι υπεύθυνος για τις μικρομεσαίες επιχειρήσεις (MKB-ondernemingen), οι δήμοι Amsterdam, Utrecht, σημείο εξυπηρέτησης Grafimedia, και οι εξής οργανώσεις των κοινωνικών εταίρων: FNV Kiem (συνδικαλιστική οργάνωση), CNV Media (συνδικαλιστική οργάνωση), KVGO (εργοδοτική οργάνωση) για την περιοχή Amsterdam, Groot-Noord Holland, και NUV (εργοδοτική οργάνωση).

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο

13. Οι ολλανδικές αρχές υποστηρίζουν ότι οι απολύσεις στον τομέα των γραφικών τεχνών θα επιδεινώσουν το πρόβλημα της ανεργίας, που έχει ήδη οξυνθεί λόγω της οικονομικής και χρηματοπιστωτικής κρίσης. Στην επαρχία Noord Holland, η οποία έχει επίσης πληγεί από τις απολύσεις που καλύπτονται από την αίτηση EGF/2009/024 NL/κλάδος 58 Noord Holland και Zuid Holland, το ποσοστό ανεργίας αυξήθηκε από 5,7 % τον Οκτώβριο του 2008 σε 6,5 % τον Οκτώβριο του 2009. Για την Utrecht το εν λόγω ποσοστό αυξήθηκε την ίδια περίοδο από 3,8 % σε 4,7 %. Ο αριθμός των ατόμων που αναζητούν εργασία αυξήθηκε κατά 10,1 % μεταξύ Φεβρουαρίου 2009 και Φεβρουαρίου 2010 στη Noord Holland, ενώ για την Utrecht η αύξηση ανήλθε σε 16,3 % την ίδια περίοδο. Στην αίτηση επισημαίνεται επίσης το γεγονός ότι στον τομέα των γραφικών τεχνών υπάρχει σχετικά υψηλή αναλογία εργαζομένων που ανήκουν στις μεγαλύτερες ηλικιακές ομάδες, όπου η ανεργία είναι πολύ υψηλή στις δύο εν λόγω επαρχίες.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

14. Προτείνονται τα ακόλουθα είδη μέτρων, ο συνδυασμός των οποίων θα διαμορφώσει μια συντονισμένη δέσμη εξατομικευμένων υπηρεσιών, με στόχο την επανένταξη των εργαζομένων στην αγορά εργασίας. Η παροχή των υπηρεσιών στους απολυθέντες εργαζομένους θα γίνεται μέσω ενός κέντρου κινητικότητας, που ονομάζεται C3: Centrum Creatieve Carrières (Κέντρο Δημιουργικών Σταδιοδρομιών).

Προπαρασκευαστικές δραστηριότητες

- Καταχώριση και εγγραφή: περιλαμβάνει μια πρώτη συνέντευξη, με σκοπό την καταγραφή των απολυθέντων εργαζομένων και τον προσδιορισμό του πιο κατάλληλου είδους μέτρων.

- Ενημέρωση και υπηρεσία υποστήριξης: αφορά την οργάνωση συλλογικών συναντήσεων και την παροχή μιας υπηρεσίας υποστήριξης με σκοπό την ενημέρωση των απολυμένων για τα διαθέσιμα μέτρα.

Συνοδευτικές δραστηριότητες

- Υποστήριξη κατά τη μετάβαση σε άλλη θέση εργασίας: πρόκειται για ένα εξατομικευμένο πρόγραμμα που περιλαμβάνει την καταγραφή των προσόντων και των γνώσεων του απολυμένου εργαζομένου, τον καθορισμό ενός σχεδίου δράσης σε θέματα σταδιοδρομίας και επαγγελματικής κατάρτισης και τη βραχυπρόθεσμη καθοδήγηση στον νέο χώρο εργασίας.

- Επανένταξη στην αγορά εργασίας: σκοπός του μέτρου αυτού είναι η ενεργός στήριξη των απολυθέντων εργαζομένων στην προσπάθειά τους να αναζητήσουν νέες ευκαιρίες απασχόλησης.

- Εκπαίδευση στην υποβολή αιτήσεων: περιλαμβάνει ανάλυση των διαθέσιμων θέσεων εργασίας, υποστήριξη για τη σύνταξη βιογραφικού σημειώματος και επιστολής αίτησης, καθώς και προετοιμασία για επαγγελματικές συνεντεύξεις.

- Υποστήριξη για την ίδρυση επιχείρησης: σκοπός του εν λόγω μέτρου είναι να βοηθήσει τους απολυμένους που σκοπεύουν να ιδρύσουν δική τους επιχείρηση. Περιλαμβάνει παροχή νομικών συμβουλών, βοήθεια στην κατάρτιση επιχειρηματικού σχεδίου και υποστήριξη όσον αφορά τις διοικητικές διατυπώσεις.

Κατάρτιση

- Κατάρτιση και επανακατάρτιση: καλύπτει την επαγγελματική κατάρτιση, την κατάρτιση στη διαχείριση και στις κοινωνικές δεξιότητες, καθώς και εξειδικευμένη τεχνική επανακατάρτιση για εργαζομένους η τεχνική κατάρτιση των οποίων είναι παρωχημένη.

- Αναγνώριση προηγούμενης πείρας: καλύπτει την αξιολόγηση των προηγούμενων γνώσεων και της εμπειρίας κάθε ατόμου ξεχωριστά, καθώς και τον προσδιορισμό των τομέων στους οποίους απαιτείται περαιτέρω κατάρτιση.

15. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν δραστηριότητες διαχείρισης και ελέγχου, καθώς και δραστηριότητες ενημέρωσης και δημοσιότητας.

16. Οι εξατομικευμένες υπηρεσίες που παρουσίασαν οι ολλανδικές αρχές αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Οι ολλανδικές αρχές εκτιμούν το συνολικό κόστος αυτών των υπηρεσιών σε 3 347 631,49 ευρώ και τις δαπάνες για τη χρήση του ΕΤΠ σε 139 484,65 ευρώ (= 4 % του συνολικού ποσού). Η συνολική συνεισφορά που ζητείται από το ΕΤΠ είναι 2 266 625 ευρώ (65 % του συνολικού κόστους).

Ενέργειες | Εκτιμώμενος αριθμός εργαζομένων για τους οποίους ζητείται ενίσχυση | Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ)* |

Εξατομικευμένες υπηρεσίες [πρώτο εδάφιο του άρθρου 3 του κανονισμού (EΚ) αριθ. 1927/2006] |

1. Προπαρασκευαστικές δραστηριότητες 1.1. Καταχώριση και εγγραφή (intake en registratie) | 720 | 196,12 | 141 209,17 |

1.2. Ενημέρωση και υπηρεσία υποστήριξης (voorlichting en helpdesk) | 720 | 87,17 | 62 759,63 |

2. Συνοδευτικές δραστηριότητες 2.1. Υποστήριξη κατά τη μετάβαση σε άλλη θέση εργασίας (werk naar werk begeleiding) | 252 | 3 793,98 | 956 082,44 |

2.2. Επανένταξη στην αγορά εργασίας | 203 | 4 538,20 | 921 254,39 |

2.3. Εκπαίδευση στην υποβολή αιτήσεων (solicitatietraining) | 216 | 1 437,19 | 310 432,42 |

2.4. Υποστήριξη για την ίδρυση επιχείρησης (begeleiding eigen onderneming) | 36 | 5 348,25 | 192 537,14 |

3. Κατάρτιση 3.1. Κατάρτιση και επανακατάρτιση (opleiding en omscholing) | 225 | 2 527,81 | 568 756,28 |

3.2. Αναγνώριση προηγούμενης πείρας (erkenning verworven competenties) | 69 | 2 820,29 | 194 600,02 |

Υποσύνολο εξατομικευμένων υπηρεσιών | 3 347 631,49 |

Δαπάνες για τη χρήση του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Διαχείριση | 34 871,16 |

Πληροφόρηση και δημοσιότητα | 34 871,16 |

Δραστηριότητες ελέγχου | 69 742,32 |

Υποσύνολο δαπανών για τη χρήση του ΕΤΠ | 139 484,65 |

Σύνολο εκτιμώμενων δαπανών | 3 487 116,00 |

Συνεισφορά ΕΤΠ (65 % των συνολικών δαπανών) | 2 266 625 |

* Η διαφορά των συνόλων οφείλεται στη στρογγυλοποίηση.

17. Οι Κάτω Χώρες επιβεβαιώνουν ότι τα μέτρα που αναφέρονται ανωτέρω είναι συμπληρωματικά με τις ενέργειες που χρηματοδοτούνται από τα διαρθρωτικά ταμεία, και ιδίως με ορισμένα προγράμματα κατάρτισης του ΕΚΤ για τους εργαζομένους του τομέα των γραφικών τεχνών, η υλοποίηση των οποίων συμπίπτει με την περίοδο εφαρμογής του ΕΤΠ. Η αρχή διαχείρισης του ΕΤΠ, που είναι ταυτόχρονα και αρχή διαχείρισης του ΕΚΤ, έχει θεσπίσει τις κατάλληλες διαδικασίες ελέγχου, προκειμένου να αποφευχθεί τυχόν κίνδυνος διπλής χρηματοδότησης.

Ημερομηνία κατά την οποία άρχισαν να παρέχονται ή σχεδιάζεται να αρχίσουν να παρέχονται οι εξατομικευμένες υπηρεσίες στους πληττόμενους εργαζομένους

18. Οι εξατομικευμένες υπηρεσίες που περιλαμβάνονται στη συντονισμένη δέσμη μέτρων για την οποία ζητείται συγχρηματοδότηση από το ΕΤΠ άρχισαν να παρέχονται στους πληττόμενους εργαζομένους από τις Κάτω Χώρες την 1η Απριλίου 2009. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ.

Διαδικασίες διαβούλευσης με τους κοινωνικούς εταίρους

19. Η διαβούλευση με τους κοινωνικούς εταίρους πραγματοποιήθηκε μέσω του Ινστιτούτου Αγοράς Εργασίας και του Ταμείου Κατάρτισης για τον τομέα των γραφικών τεχνών και των μέσων μαζικής επικοινωνίας (Arbeids & Opleidingsfonds Grafimedia branche)· ο φορέας αυτός, λόγω της κρίσης, ενέκρινε την ίδρυση κέντρου κινητικότητας στον εν λόγω τομέα, με την ονομασία C3 (Centrum Creatieve Carrières). Σκοπός αυτού του κέντρου κινητικότητας είναι ο συντονισμός των διαφόρων ενεργητικών μέτρων για την αγορά εργασίας, σε διαβούλευση με τους κοινωνικούς εταίρους.

20. Οι ολλανδικές αρχές επιβεβαίωσαν το γεγονός ότι πληρούνται οι απαιτήσεις που καθορίζονται στην εθνική και την ενωσιακή νομοθεσία όσον αφορά τις συλλογικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

21. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, οι ολλανδικές αρχές στην αίτησή τους:

- διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων·

- απέδειξαν ότι η χρηματοδοτική συνεισφορά του ΕΤΠ παρέχει στήριξη σε μεμονωμένους εργαζομένους και δεν πρόκειται να χρησιμοποιηθεί για την αναδιάρθρωση εταιρειών ή τομέων·

- διαβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της Ένωσης.

Συστήματα διαχείρισης και ελέγχου

22. Οι Κάτω Χώρες ενημέρωσαν την Επιτροπή ότι η διαχείριση και ο έλεγχος της χρηματοδοτικής συνεισφοράς θα πραγματοποιούνται από τους ίδιους φορείς που διαχειρίζονται και ελέγχουν τις χρηματοδοτήσεις του Ευρωπαϊκού Κοινωνικού Ταμείου (ΕΚΤ) στις Κάτω Χώρες. Ο ενδιάμεσος φορέας για την αρχή διαχείρισης θα είναι η Υπηρεσία Κοινωνικών Υποθέσεων και Απασχόλησης (Agentschap SZW).

Χρηματοδότηση

23. Με βάση την αίτηση των Κάτω Χωρών, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών ανέρχεται σε σε 2 266 625 ευρώ, ποσό που αντιπροσωπεύει το 65 % του συνολικού κόστους. Η βοήθεια που προτείνει η Επιτροπή βάσει του Ταμείου στηρίζεται στις πληροφορίες που χορήγησαν οι Κάτω Χώρες.

24. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τις δυνατότητες ανακατανομής πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου.

25. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο, για την κάλυψη αναγκών που ενδέχεται να προκύψουν κατά τους τελευταίους τέσσερις μήνες του έτους, ποσοστό μεγαλύτερο από το 25 % του μέγιστου ετήσιου ποσού που προβλέπεται για το ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

26. Με την παρούσα πρόταση παρέμβασης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, με σκοπό να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

27. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγή των πιστώσεων πληρωμών

28. Με βάση την τρέχουσα κατάσταση εκτέλεσης, προβλέπεται ότι οι πιστώσεις πληρωμών που είναι διαθέσιμες για το 2010 στο πλαίσιο της γραμμής 01.0404 του προϋπολογισμού «Πρόγραμμα-πλαίσιο για την ανταγωνιστικότητα και την καινοτομία — Πρόγραμμα για την επιχειρηματικότητα και την καινοτομία» δεν θα χρησιμοποιηθούν εξ ολοκλήρου το εν λόγω έτος.

29. Η γραμμή αυτή καλύπτει δαπάνες που αφορούν την εφαρμογή του χρηματοδοτικού μέσου του εν λόγω προγράμματος, κύριος στόχος του οποίου είναι η διευκόλυνση της πρόσβασης των μικρομεσαίων επιχειρήσεων στη χρηματοδότηση. Σημειώνονται ορισμένες καθυστερήσεις μεταξύ των μεταβιβάσεων στους καταπιστευματικούς λογαριασμούς που διαχειρίζεται το Ευρωπαϊκό Ταμείο Επενδύσεων και της εκταμίευσης των ποσών προς τους δικαιούχους. Η χρηματοπιστωτική κρίση είχε σοβαρές επιπτώσεις στις προβλέψεις για τις εκταμιεύσεις του 2010. Κατά συνέπεια, για να αποφευχθεί η εμφάνιση υπερβολικών υπολοίπων στους καταπιστευματικούς λογαριασμούς, επανεξετάστηκε η μέθοδος υπολογισμού των πιστώσεων πληρωμών, ώστε να ληφθούν υπόψη οι αναμενόμενες εκταμιεύσεις. Συνεπώς, μπορεί να καταστεί διαθέσιμο για μεταφορά το ποσό των 2 266 625 ευρώ.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/026 NL/Noord Holland και Utrecht, κλάδος 18, Κάτω Χώρες)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[5], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[6], και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής[7],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται λόγω των μεγάλων διαρθρωτικών αλλαγών που επιφέρει η παγκοσμιοποίηση στο παγκόσμιο εμπόριο και για να τους βοηθήσει να επανενταχθούν στην αγορά εργασίας.

(2) Για τις αιτήσεις που υποβάλλονται μετά την 1η Μαΐου 2009 το πεδίο εφαρμογής του ΕΤΠ επεκτάθηκε, ώστε να περιλαμβάνει και τη στήριξη σε απολυθέντες εργαζομένους η απόλυση των οποίων ήταν άμεση συνέπεια της παγκόσμιας χρηματοπιστωτικής και οικονομικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατομμυρίων ευρώ ετησίως.

(4) Στις 30 Δεκεμβρίου 2009 οι Κάτω Χώρες υπέβαλαν αίτηση κινητοποίησης του ΕΤΠ λόγω απολύσεων σε 79 επιχειρήσεις που δραστηριοποιούνται στον κλάδο 18 της NACE αναθ. 2 («Εκτυπώσεις και αναπαραγωγή προεγγεγραμμένων μέσων»), στις δύο όμορες περιφέρειες NUTS II Noord Holland (NL32) και Utrecht (NL31), την οποία συμπλήρωσαν με πρόσθετες πληροφορίες για το διάστημα έως τις 6 Μαΐου 2010. Η αίτηση πληροί τις απαιτήσεις που προβλέπονται για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 2 266 625 ευρώ.

(5) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς στο πλαίσιο της αίτησης που υπέβαλαν οι Κάτω Χώρες,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 2 266 625 ευρώ σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (ΕΕ L 393 της 30.12.2006, σ. 1).

[4] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006.

[5] ΕΕ C 139 της 14.6.2006, σ. 1.

[6] ΕΕ L 406 της 30.12.2006, σ. 1.

[7] ΕΕ C [...] της [...], σ. [...].